Javaslat A TANÁCS HATÁROZATA az áruk TIR-igazolvánnyal történő nemzetközi fuvarozására vonatkozó vámegyezmény (1975. évi TIR-egyezmény) módosítására irányuló javaslatot illetően az Európai Unió nevében képviselendő álláspontról /* COM/2014/0491 final - 2014/0225 (NLE) */





INDOKOLÁS 1. A JAVASLAT HÁTTERE 1.1. A javaslat okai és céljai Az áruk TIR-igazolvánnyal történő nemzetközi fuvarozására vonatkozó, 1975. november 14-i vámegyezményt (a továbbiakban: TIR-egyezmény) az Európai Gazdasági Közösség részéről a 2112/78/EGK tanácsi rendelettel hagyták jóvá. Az egyezmény az Európai Unióban 1983. június 20-án lépett hatályba. A határozatjavaslat célja, hogy az Európai Unió elfogadja a TIR-egyezménynek az Egyesült Nemzetek Európai Gazdasági Bizottsága (a továbbiakban: ENSZ-EGB) fuvarozást érintő vámkérdésekkel foglalkozó munkacsoportja által egyeztetett, és azt követően a TIR-egyezmény Intéző Bizottsága által elfogadott legfrissebb módosításait, az uniós belső eljárások befejezésének függvényében. A TIR-egyezmény Intéző Bizottsága a 2014. február 6-án Genfben tartott 57. ülésén a TIR-egyezmény 1. és 6. mellékletének módosítására irányuló javaslatokat fogadott el. A TIR-egyezmény Intéző Bizottsága a 2014. június 12-én Genfben tartott 58. ülésén a TIR-egyezmény 9. mellékletének módosítására irányuló javaslatot fogadott el. A javaslatokat az egyezmény 59. cikke (1) és (2) bekezdésében, valamint 60. cikkében foglalt rendelkezéseknek megfelelően továbbítják az ENSZ főtitkárának, és ezek 2015. január 1-jén hatályba lépnek, kivéve, ha legalább öt szerződő fél 2014. október 1-jéig értesíti az ENSZ főtitkárát a módosításokkal szemben emelt kifogásairól. 1.2. Háttér-információk A TIR-egyezmény, amellyel kapcsolatban az ENSZ-EGB látja el az igazgatási feladatokat, árutovábbítási vámeljárást határozott meg az áruk nemzetközi közúti forgalmának bonyolítására. Az egyezmény lehetővé teszi, hogy a vám- és adófelfüggesztés hatálya alatt lévő áruk fuvarozásuk közben a vámhatóságok minimális beavatkozása mellett jussanak át az országhatárokon. A TIR-rendszer a nemzetközi árumozgás hagyományos akadályainak mérséklésével elősegíti a nemzetközi kereskedelem fejlődését. Az árutovábbítás során elszenvedett késések csökkentésével jelentős megtakarítás érhető el a szállítási költségek terén. A rendszer legfontosabb előnye, hogy a TIR-egyezmény a nemzetközi garanciavállalási láncon keresztül viszonylag egyszerű hozzáférést biztosít az előírt garanciákhoz. Az ENSZ-EGB fuvarozást érintő vámkérdésekkel foglalkozó munkacsoportja, valamint a TIR-egyezmény Intéző Bizottsága egyetértett abban, hogy a TIR-egyezmény bizonyos módosításokra szorul. Ezek a módosítások a következőkre vonatkoznak: · a Harmonizált Áruleíró és Kódrendszerről szóló nemzetközi egyezmény (a továbbiakban: HR-egyezmény) módosításai következtében az 1. mellékletben a TIR-igazolvány mintapéldányának 2. változata 5. pontjának módosítása, valamint a 6. melléklet 8. cikkhez tartozó értelmező rendelkezéseinek (3) bekezdése 5. pontjának módosítása, elsősorban a 24 03 vámtarifaszámon belül a vízipipadohányra külön létrehozandó alszám tekintetében; · a 6. mellékletnek a 9. melléklet II. része (4) és (5) bekezdéséhez fűzött, két új értelmező rendelkezést bevezető módosítása az engedéllyel rendelkező TIR-fuvarozókkal kapcsolatos adatoknak a nemzetközi TIR-adatbank (a továbbiakban: ITDB) online+ alkalmazása révén történő továbbítása tekintetében; · a 6. mellékletnek a 38. cikk (2) bekezdéséhez fűzött, új értelmező rendelkezést bevezető módosítása a kizárásokkal kapcsolatos adatoknak a TIR Végrehajtó Testület (a továbbiakban: TIRExB) számára, az ITDB online+ alkalmazása révén történő továbbítása tekintetében; · a 6. mellékletnek a 8. melléklet 9. cikkének (1) és (2) bekezdéséhez fűzött, két új értelmező rendelkezést bevezető módosítása a TIRExB helyettesítő tagjainak képviseletéről és megválasztásáról; · a 9. melléklet I. része (3) bekezdése vi. pontjának módosítása a jelenlegi március 1-jei határidőről szóló szövegrész cseréje tekintetében. 1.3. Meglévő rendelkezések a javaslat által érintett területen A javaslat területén nincsenek meglévő rendelkezések. 1.4. Összhang az Unió egyéb szakpolitikáival és célkitűzéseivel A javasolt határozat összhangban van a közös kereskedelem- és közlekedéspolitikával. A közúti fuvarozást megkönnyítő TIR-rendszernek köszönhetően az áruk a vámhatóságok minimális beavatkozásával szállíthatók át a 68 szerződő fél területén, és a nemzetközi garanciavállalási láncon keresztül viszonylag egyszerű hozzáférés nyílik az előírt garanciákhoz. A TIR-egyezmény révén elért egyszerűsítések összhangban vannak a felülvizsgált lisszaboni stratégiával. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI 2.1. Konzultáció az érdekeltekkel A konzultáció módja, a legfontosabb célterületek és a válaszadók köre A javaslatok jóváhagyását eredményező tagállami konzultációkra a vámjogszabályokkal foglalkozó bizottság (genfi koordináció) ülésein került sor. Konzultációkat tartottak az ENSZ-EGB fuvarozást érintő vámkérdésekkel foglalkozó munkacsoportja, valamint a TIR-egyezmény Intéző Bizottsága üléseinek keretén belül is. Az észrevételek és felhasználásuk rövid ismertetése Kedvező vélemény. 2.2. Szakértői vélemények összegyűjtése és felhasználása Külső szakértők bevonására nem volt szükség. 2.3. Hatásvizsgálat A 24.03.10 HR-kód javasolt módosítására a harmonizált rendszer kódjainak módosítása következtében kerül sor, és ez az eredeti termékkörön nem változtat. A módosítás az árutovábbítás területére vonatkozó rendelkezések közelítését eredményezi. A jogszabályok által előírt, engedéllyel rendelkező TIR-fuvarozókkal, illetve kizárásokkal kapcsolatos adatoknak az ITDB online+ alkalmazása révén történő továbbítása lehetőségét bevezető módosítások – az adatok egyéb formában (papíron vagy e-mailben) történő továbbításával szemben – megkönnyítik az ITDB online+ alkalmazást használó vámhatóságok munkáját. Az ENSZ-EGB TIR-titkársága által kezelt internetes alkalmazás megkönnyíti a TIR-igazolvány birtokosainak nemzeti szintű adatkezelését. Az ITDB adatbázisba történő elektronikus adattovábbítás a jövőben kötelezővé válhat. A TIRExB pótválasztás és képviselet esetén követendő eljárásának módosításai pontosítják a TIRExB-tag lemondásakor követendő eljárást, valamint meghatározzák a jövőbeli TIRExB-tagokkal szembeni szakmai követelményeket. A 6. melléklet javasolt módosításai nem változtatnak a TIR-egyezmény lényegén, mivel a TIR-egyezmény 43. cikke szerint az értelmező rendelkezések megadják a TIR-egyezmény és mellékletei egyes rendelkezéseinek magyarázatát, továbbá néhány ajánlott gyakorlatot is tartalmaznak. A 9. melléklet I. része (3) bekezdése vi. pontjában szereplő határidő szövegezésének módosítása biztosítja, hogy a nemzeti hatóságok megfelelően értelmezzék azt a jelenleg is fennálló kötelezettségüket, hogy a TIRExB részére évente továbbítsák az általuk kibocsátott TIR-igazolványok valamennyi típusának árát. 3. A JAVASLAT JOGI ELEMEI 3.1. A javaslat összefoglalása A határozatjavaslat meghatározza az áruk TIR-igazolvánnyal történő nemzetközi árufuvarozására vonatkozó vámegyezmény módosításával kapcsolatban az Európai Unió által elfogadandó álláspontot. 3.2. Jogalap Az Európai Unió működéséről szóló szerződés 207. cikke és 218. cikkének (9) bekezdése. 3.3. A szubszidiaritás elve A javaslat az Európai Unió kizárólagos hatáskörébe tartozik (közös kereskedelempolitika), és ezért a szubszidiaritás elve (az Európai Unió működéséről szóló szerződés 5. cikkének (3) bekezdése) tekintetében nem igényel további vizsgálatot. A javasolt módosításokat az ENSZ-EGB fuvarozást érintő vámkérdésekkel foglalkozó munkacsoportja és a TIR-egyezmény Intéző Bizottsága előzetesen elfogadta. 3.4. Az arányosság elve A javaslat megfelel az arányosság elvének. A javaslat egy, az arányosság elvét természeténél fogva tiszteletben tartó nemzetközi egyezmény módosítását teszi lehetővé. 3.5. A jogi aktus típusának megválasztása Javasolt aktus: határozat. A nemzetközi egyezményeket és azok módosításait általában határozat vezeti be az Európai Unió jogrendszerébe. 4. KÖLTSÉGVETÉSI HATÁSOK A javaslatnak nincsenek az uniós költségvetést érintő vonzatai. 2014/0225 (NLE) Javaslat A TANÁCS HATÁROZATA az áruk TIR-igazolvánnyal történő nemzetközi fuvarozására vonatkozó vámegyezmény (1975. évi TIR-egyezmény) módosítására irányuló javaslatot illetően az Európai Unió nevében képviselendő álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 218. cikke (9) bekezdésével együttesen értelmezett 207. cikkére, tekintettel az Európai Bizottság javaslatára, mivel: (1) Az áruk TIR-igazolvánnyal történő nemzetközi fuvarozására vonatkozó 1975. november 14-i vámegyezményt (TIR-egyezmény) az Európai Gazdasági Közösség részéről az 1978. július 25-i 2112/78/EGK tanácsi rendelettel[1] hagyták jóvá, és 1983. június 20-án[2] lépett hatályba az Európai Unióban. (2) A TIR-egyezmény konszolidált változatát a 2009. május 28-i 2009/477/EK tanácsi határozat[3] mellékleteként tették közzé; a határozat szerint az egyezmény jövőbeli módosításait – hatálybalépésük napját megjelölve – a Bizottság az Európai Unió Hivatalos Lapjában közzéteszi. (3) A Harmonizált Áruleíró és Kódrendszerről szóló nemzetközi egyezményt (a továbbiakban: HR-egyezmény) érintően több módosításról született megállapodás. E módosítások a HR-egyezmény összes szerződő felére vonatkozóan 2012. január 1-jén léptek hatályba. A módosítások következtében szükséges a TIR-igazolvány mintapéldánya, valamint az értelmező rendelkezések módosítása. (4) A szerződő felek által a TIR-eljárásban történő részvételre engedélyezett összes személlyel kapcsolatos információk nemzetközi adatbázisa, az ITDB online+ bevezetése azt vonta maga után, hogy a TIR-egyezmény Intéző Bizottsága megállapodott abban, hogy a jogszabályok által előírt, engedéllyel rendelkező TIR-fuvarozókkal kapcsolatos adatok ITDB részére, az ITDB online+ alkalmazása révén történő továbbítása feleslegessé teszi az említett adatok más formában (pl. papíron vagy e-mailben) történő benyújtását. Annak érdekében, hogy ezt az elvet a TIR-egyezmény szövegében is egyértelműen feltüntesse, a bizottság két új értelmező rendelkezés bevezetése mellett szállt síkra. Hasonló értelmező rendelkezésre tettek javaslatot a kizárások TIR Végrehajtó Testület (a továbbiakban: TIRExB) számára történő továbbítása tekintetében. (5) A TIRExB-tagok jelöléséhez fűződő szakmai követelmények, valamint a TIRExB helyettesítő tagjainak pótválasztása TIRExB-n belüli, a meglévő eljárási szabályzatok módosításának mikéntjére is kitérő megvitatását követően a TIRExB két új értelmező rendelkezésre irányuló javaslatot továbbított a TIR-egyezmény Intéző Bizottságának. Az első értelmező rendelkezés célja, hogy meghatározza a jövőbeli TIRExB-tagokkal szembeni szakmai követelményeket, jelezve a szerződő feleknek, hogy a jelöltek kiválasztása során mi lehet a leghatékonyabb eljárás. A második új értelmező rendelkezés követendő gyakorlatra tesz ajánlást arra az esetre, ha egy TIRExB-tag lemond, vagy nem képes hivatali megbízatási idejét letölteni. A TIR-egyezmény Intéző Bizottságának így lehetősége nyílik pótválasztás megtartásáról dönteni. A TIRExB eljárási szabályzatainak mindkét említett szempontot tartalmazó módosítását a testület 49. és 50. ülésén fogadták el. (6) Az egyezmény 9. melléklete I. részének módosítása 2012. január 1-jén lépett hatályba (HL L 66., 2012.3.6., 1. o.), és többek között új kötelezettséget vezetett be, melynek értelmében a nemzeti hatóságoknak a TIRExB rendelkezésére kell bocsátaniuk a TIR-igazolványok árával kapcsolatos információkat. A kötelezettség teljesítésére vonatkozó határidő meghatározása azonban nem volt kellően pontos. A javasolt módosítás pontosítja a szóban forgó határidőt. (7) A TIR-egyezmény Intéző Bizottsága 2014. februári 57. és 58. ülésén elfogadta a TIR-egyezmény javasolt módosításait, az uniós belső eljárások befejezésének függvényében. (8) Ezért meg kell határozni a javasolt módosítással kapcsolatos uniós álláspontot, ELFOGADTA EZT A HATÁROZATOT: 1. cikk Az Európai Unió által a TIR-egyezmény Intéző Bizottságában képviselendő álláspontnak az e határozathoz mellékelt módosítástervezeten kell alapulnia. TIR-egyezmény Intéző Bizottságának Uniót képviselő tagjai a Tanács további határozata nélkül is elfogadhatják a módosítástervezetek kismértékű változtatásait. 2. cikk Ez a határozat az elfogadásának napján lép hatályba. A Bizottság a módosítást, miután az elfogadásra került, hatálybalépése időpontjának megjelölésével közzé fogja tenni az Európai Unió Hivatalos Lapjában. Kelt Brüsszelben, -án/-én. a Tanács részéről az elnök [1] HL L 252., 1978.9.14., 1. o. [2] HL L 31., 1983.2.2., 13. o. [3] HL L 165., 2009.6.26., 1. o. Az áruk TIR-igazolvánnyal történő nemzetközi fuvarozására vonatkozó vámegyezmény (1975. évi TIR-egyezmény) módosítása Az 1. melléklet 11. oldalán található 5. pontja A 24.03.10 HR-kód helyébe a 24.03.11 és 24.03.19 HR-kód lép (ECE/TRANS/WP.30/AC.2/113, 35. bekezdés) A 6. melléklet 0.8.3. értelmező rendelkezésének 5. pontja A 24.03.10 HR-kód helyébe a 24.03.11 és 24.03.19 HR-kód lép (ECE/TRANS/WP.30/AC.2/113, 35. bekezdés) A 6. melléklet új 0.38.2. értelmező rendelkezése A szöveg a következő új, a 38. cikk (2) bekezdéséhez fűzött értelmező rendelkezéssel egészül ki: Értelmező rendelkezés a (2) bekezdéshez 0.38.2. A jogi követelmény, miszerint a TIR Végrehajtó Testületet értesíteni kell arról, ha egy személyt ideiglenesen vagy tartósan kizárnak az egyezmény alkalmazásából, akkor minősül teljesítettnek, ha az értesítés a TIR titkársága által a TIR Végrehajtó Testület felügyelete mellett e célból kifejlesztett elektronikus alkalmazások megfelelő használata révén történik. (ECE/TRANS/WP.30/AC.2/115, 43. bekezdés) A 6. melléklet új 8.9.1. értelmező rendelkezése A 8. melléklet 9. cikkének (1) bekezdése új értelmező rendelkezéssel egészül ki: 8.9.1. A TIR Végrehajtó Testület tagjainak mind nemzeti, mind nemzetközi szintű szakértelemmel és tapasztalattal kell rendelkezniük a vámeljárások, különösen a TIR árutovábbítási eljárások terén. A Testület tagjait az egyezmény szerződő feleként fellépő kormányok vagy szervezetek jelölik ki. A tagok az egyes kormányok vagy szervezetek konkrét érdekei helyett az egyezmény szerződő feleinek érdekeit képviselik. (ECE/TRANS/WP.30/AC.2/117, 29. bekezdés) A 6. melléklet új 8.9.2. értelmező rendelkezése A 8. melléklet 9. cikkének (2) bekezdése új értelmező rendelkezéssel egészül ki: 8.9.2. Amennyiben a TIR Végrehajtó Testület tagja hivatali megbízatási idejének letöltését megelőzően lemond, a TIR Intéző Bizottság helyettesítő tagot választhat. Ilyen esetben a megválasztott tag a hivatalt előzőleg betöltő személy hivatali idejének fennmaradó részére tölti be a pozíciót. Amennyiben a TIR Végrehajtó Testület tagja a lemondáson kívüli egyéb okból nem képes hivatali idejét letölteni, az ezzel kapcsolatos tájékoztatást az érintett tag felelős nemzeti hatóságának kell írásban eljuttatnia a TIR Végrehajtó Testületnek és a TIR titkárságának. Ilyen esetben a TIR Intéző Bizottság helyettesítő tagot választhat a hivatali idő fennmaradó részére. (ECE/TRANS/WP.30/AC.2/117, 29. bekezdés) A 6. melléklet új 9.II.4. értelmező rendelkezése A szöveg a következő új, a 9. melléklet II. része (4) bekezdéséhez fűzött értelmező rendelkezéssel egészül ki: Értelmező rendelkezés a (4) bekezdéshez 9.II.4. Az adatok benyújtásának (4) bekezdés szerinti jogi követelményei akkor minősülnek teljesítettnek, ha az adatokat a TIR titkársága által a TIR Végrehajtó Testület felügyelete mellett e célból kifejlesztett elektronikus alkalmazások megfelelő használata révén juttatják el. (ECE/TRANS/WP.30/AC.2/113, 30. bekezdés) A 6. melléklet új 9.II.5. értelmező rendelkezése A szöveg a következő új, a 9. melléklet II. része (5) bekezdéséhez fűzött értelmező rendelkezéssel egészül ki: Értelmező rendelkezés a (5) bekezdéshez 9.II.5. A 9.II.4. értelmező rendelkezés értelemszerűen alkalmazandó az (5) bekezdésre. (ECE/TRANS/WP.30/AC.2/113, 30. bekezdés) A 9. melléklet I. része (3) bekezdésének vi) pontja A meglévő szövegrész helyébe a következő szöveg lép: „vi. a TIR Végrehajtó Testület számára évente, március 1-jét megelőzően megadja az általa kiadott TIR-igazolványok érvényes árait;”